將至臨安途中偶成呈表叔陳給事去非
作者：張嵲
朝代：宋

paragraphs: 末契託外親，夙昔承顧盻。
鄧鄙聽論詩，房陵共遭亂。
蒼黄南山路，大雪將没骭。
事定訪田家，山花已如霰。
燃薪代燈燭，新詩仰華絢。
雨餘登近嶺，春晴集兩澗。
彷彿紙坊山，泉石眼中見。
形影一東西，音聲阻河縣。
駑駘自拘攣，鴻鵠謝羈絆。
俄瞻九天上，更覺斯文煥。
鄙賤集亹深，十年兩遭難。
稠重荷顧存，凡庸辱推薦。
窮途感一飯，况此膺深眷。
門墻行欲近，仰止極昏旦。
餘生不自意，復得親談宴。
存没割中腸，申章淚滂濺。